Suomen peliteollisuuden liikevaihto on ohittanut Ruotsin viime vuonna. Pelialalla syntyy myös vauhdilla uusia yrityksiä. Yli puolet alan yrityksistä on perustettu vuonna 2011 tai sen jälkeen. Perjantain A-studio jatkaa keskustelua digitaalisista peleistä 14.2. klo 21 TV1:llä.

Suomen peliteollisuuden liikevaihto oli vuonna 2013 noin 800 miljoonaa euroa. Ruotsin peliteollisuuden liikevaihto jäi arvioiden mukaan puolestaan noin puoleen tästä, 400 miljoonaan euroon.

- Supercellin menestys heijastuu alan kasvuun, mutta ilman sitäkin kasvua on tapahtunut. Pelialasta on tullut peliteollisuutta ja merkittävää liiketoimintaa, sanoo projektipäällikkö Kari Korhonen Tekesistä.

Suomen pelialan mittaluokka on ottanut mittavan harppauksen lyhyessä ajassa. Suomen peliteollisuudessa kasvua vuodesta 2012 viime vuoteen oli yli 200 prosenttia.

Verrattaessa länsinaapuri Ruotsiin Suomen peliala jäi vertailussa vielä vuonna 2012 sadalla miljoonalla eurolla Ruotsista jälkeen. Vuonna 2012 Ruotsin pelialan liikevaihto oli noin 350 miljoonaa euroa ja Suomen 250 miljoonaa.

Kun Suomen koko pelitoimialan toiminta investointeineen, oheismyynteineen ja yrityskauppoinen lasketaan yhteen, on kokonaisarvo jo kaksi miljardia euroa.

Nopeaa kasvua 2010-luvulla

Suurimmat pelialan tekijät ovat Suomessa Supercell ja Rovio, mutta kaikkiaan alalla on noin parisataa yritystä. Kuvaavaa alan nopealle kasvulle on myös se, että yli puolet firmoista on perustettu vuonna 2011 tai sen jälkeen.

- Kun Tekesin pelialan ohjelma käynnistettiin vuonna 2012, tähdättiin siihen, että vuonna 2020 alan arvo voisi olla miljardi euroa - ja nyt jo ollaan siinä kohdassa, Tekesin Kari Korhonen kertoo.

Kun tulijoita alalle on enemmän, myös yritysten saaman tuen määrä muuttunut. Tekes on jakanut pelialan yrityksille vuodesta 1995 alkaen 64 miljoonaa euroa. Nyt hankkeiden määrä on kasvanut ja summat ovat pienentyneet. Suurin osa rahoituksesta on start up-yrityksille jaettavaa tukirahaa, jota jaetaan keskimäärin 50 000 - 100 000 euroa yritystä kohden.

Peliteollisuuden kirkkain tähti Supercell on saanut Tekesiltä noin 2 miljoonaa euroa vuodesta 2010 lähtien. Viime vuonna sen liikevoitto ennen veroja oli 349 miljoonaa euroa. Saamansa tuet yritys on maksanut monin kerroin takaisin veroina: Viime vuonna Supercell maksoi noin 260 miljoonan edestä mm. yhteisö - ja tuloveroja.

Tekesissä suhtaudutaan peliteollisuuden kasvuun luottavaisesti.

- Ensimmäisten 15 vuoden aikana pelialan avaukset olivat yksittäisiä. Nyt on selvää, että kattoa kasvulle ei ole vielä nähty ja varaa on kasvaa, projektipäällikkö Kari Korhonen arvioi.

Perjantain A-studio jatkaa keskustelua digitaalisista peleistä 14.2. klo 21 TV1:llä. Seuraa keskustelua Twitterissä #astudio